CC 20220801
Huru, ðæs behofaþ hæleþa æghwylc þæt he his sawle sið sylfa bewitige, hu þæt bið deoplic þonne se deað cymeð, asundrað þa sibbe, þa þe ær somud wæron, 5\nlic ond sawle! Long bið siþþan þæt se gæst nimeð æt gode sylfum swa wite swa wuldor, swa him in worulde ær efne þæt eorðfæt ær geworhte. Sceal se gæst cuman gehþum hremig, 10\nsymle ymb seofon niht sawle findan þone lichoman þe heo ær longe wæg, þreo hund wintra, butan ær wyrce ece dryhten, ælmihtig god, ende worlde. 15\nCleopað þonne swa cearful caldan reorde, spriceð grimlice gæst to þam duste: "Hwæt, drug þu dreorga, to hwon dreahtest þu me, eorþan fylnes eal forweornast, lames gelicnes! Lyt þu geþohtes 20\nto won þinre sawle sið siþþan wurde, siþþan heo of lichoman læded wære! Hwæt, wite þu me, werga! Hwæt, þu huru wyrma gifl lyt geþohtes, hu þis is long hider, ond þe þurh engel ufan of roderum 25\nsawle onsende þurh his sylfes hond, meotud ælmihtig, of his mægenþrymme, ond þe þa gebohte blode þy halgan, ond þu me þy heardan hungre gebunde ond gehæftnadest helle witum! 30\nEardode ic þe in innan. No ic þe of meahte, flæsce bifongen, ond me firenlustas þine geþrungon. þæt me þuhte ful oft þæt wære þritig þusend wintra to þinum deaðdæge. Hwæt, ic uncres gedales bad 35\nearfoðlice. Nis nu se ende to god! Wære þu þe wiste wlonc ond wines sæd, þrymful þunedest, ond ic ofþyrsted wæs godes lichoman, gæstes drinces. þær þu þonne hogode her on life, 40\nþenden ic þe in worulde wunian sceolde, þæt þu wære þurh flæsc ond þurh firenlustas stronge gestyred ond gestaþelad þurh mec, ond ic wæs gæst on þe from gode sended, næfre þu me swa heardra helle wita 45\nned gearwode þurh þinra neoda lust. Scealt þu nu hwæþre minra gescenta scome þrowian on þam miclan dæge, þonne monna cynn se ancenda ealle gegædrað. Ne eart þu nu þon leofre nængum lifgendra, 50\nmenn to gemæccan, ne medder ne fæder, ne nængum gesibbra, þonne se swearta hrefn, siþþan ic ana of þe ut siþade þurh þæs sylfes hond þe ic ær onsended wæs. Ne magon þe nu heonan adon hyrste þa readan, 55\nne gold ne sylfor ne þinra goda nan, ac her sculon abidan ban bireafod, besliten seonwum, ond þe þin sawl sceal minum unwillan oft gesecan, wemman mid wordum, swa þu worhtest to me. 60\nEart þu dumb ond deaf, ne sindan þine dreamas wiht. Sceal ic þe nihtes seþeah nyde gesecan, synnum gesargad, ond eft sona from ðe hweorfan on honcred, þonne halege menn gode lifgendum lofsong doð, 65\nsecan þa hamas þe þu me ær scrife, ond þa arleasan eardungstowe, ond þe sculon moldwyrmas monige ceowan, seonowum beslitan swearte wihte, gifre ond grædge. Ne sindon þine geahþe wiht, 70\nþa þu her on moldan monnum eawdest. Forþon þe wære selle swiþe micle þonne þe wæran ealle eorþan spede, (butan þu hy gedælde dryhtne sylfum), þær þu wurde æt frumsceafte fugel oþþe fisc on sæ, 75\noððe eorþan neat ætes tiolode, feldgongende feoh butan snyttro, ge on westenne wildra deora þæt grimmeste, þær swa god wolde, ge þeah þu wære wyrmcynna þæt wyrreste, 80\nþonne þu æfre on moldan mon gewurde, oþþe æfre fulwihte onfon sceolde. þonne þu for unc bu ondwyrdan scealt on þam miclan dæge, þonne eallum monnum beoð wunde onwrigene, þa þe in worulde ær 85\nfirenfulle menn fyrn geworhton, ðonne wile dryhten sylf dæda gehyran, æt ealra monna gehwam muþes reorde wunde wiþerlean. Ac hwæt wilt þu þær on domdæge dryhtne secgan? 90\nþonne ne bið nænig to þæs lytel lið on lime geweaxen, þæt þu ne scyle for æghwylc anra onsundran ryht agieldan, ðonne reþe bið dryhten æt dome. Ac hwæt do wit unc, þonne he unc hafað geedbyrded oþre siþe? 95\nSculon wit þonne ætsomne siþþan brucan swylcra yrmþa, swa þu unc ær scrife." Firenaþ þus þæt flæschord, sceal þonne feran on weg, secan helle grund, nales heofondreamas, dædum gedrefed. Ligeð dust þær hit wæs, 100\nne mæg him ondsware ænige secgan, ne þær edringe ænge gehatan gæste geomrum, geoce oþþe frofre. Biþ þæt heafod tohliden, honda tohleoþode, geaflas toginene, goman toslitene, 105\nseonwe beoð asogene, sweora bicowen; rib reafiað reþe wyrmas, drincað hloþum hra, heolfres þurstge. Bið seo tunge totogen on tyn healfe hungrum to hroþor. Forþon heo ne mæg horsclice 110\nwordum wrixlan wið þone wergan gæst. Gifer hatte se wyrm, þam þa geaflas beoð nædle scearpran. Se geneþeð to ærest ealra on þam eorðscræfe; he þa tungan totyhð ond þa toþas þurhsmyhð, 115\nond to ætwelan oþrum gerymeð, ond þa eagan þurhiteð ufon on þæt heafod wyrmum to wiste, þonne biþ þæt werge lic acolad þæt he longe ær werede mid wædum. Bið þonne wyrmes giefl, 120\næt on eorþan. þæt mæg æghwylcum men to gemyndum modsnotterra.